Jch ſolt ein lúzel miner langē ſw̾e klagen
JCh ſolt ein lúzel miner langē ſw̾e klagen·
allē wol gemv̊ten lúten vmb ein wib·
d̾ kvnde ich ſolhes nie geſingen noh geſagē·
ſin v̾derbe an allē froͤidē mir den lib·
ſwie g̾ne ich froͤlich ſvnge als mā ǒch wilēt ſang·
des wil ſi mīnekliche mir niht wiſſen dank·
dar zv̊ ſint die lúte vn vꝛo·
die vns froͤide ſolten merē d̾ mv̊t ſtet nv leider niht alſo·

Swie gar ich ane h̾zekliche froͤide ſi·
doh ſo vꝛeuwe ich dirre ſvmerwūne mich·
vn̄ einer hande ſoꝛge bin ich doch niht vꝛi·
dc die lugenere an mir v̾toͤꝛent ſich·
ir vogel ſingēt úwern ſang· ſo ſinge ich mitte·
ī einē ſvͤzen done dc wc ie mī ſitte·
blv̊mē vn̄ gruͤner kle·
tůnt iv wol da bi tůt mir d̾ valſchē lúte froͤide vnmazen we·

Ich han eins reinē ſvͤzen wibeſ w̾dekeit·
al da her geſvngē mine beſtē tage·
vn̄ hab ir lob gemachet in der w̾lte bꝛeit·
da bi wendet ſi zeſeine mine klage·
ie doh enlaze ich miner beſtē trúwe niht·
in ſinge ir vn̄ ſpꝛeche ir wol· ſwc mir geſchiht·
ſit ſi ſo manige tvgēde hat·
owe dc min langer dieneſt alſo lúzel in ir oꝛe gat·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse